ORDE do 7 de xuño de 2022 pola que se actualiza a oferta de formación profesional do sistema educativo, polo réxime ordinario, en centros públicos da Comunidade Autónoma de Galicia para o curso académico 2022/23.
Consellería de Cultura, Educación, Formación Profesional e Universidades — III. Outras disposicións — 21/06/2022

A Lei orgánica 1/1981, do 6 de abril, pola que se aprobou o Estatuto de autonomía de Galicia, e o Real decreto 1763/1982, do 24 de xullo, sobre o traspaso de funcións e servizos da Administración do Estado á Comunidade Autónoma de Galicia en materia de educación, recoñécenlle á nosa comunidade autónoma as competencias en materia de planificación, regulación e administración do ensino regrado en todos os niveis e graos, modalidades e especialidades, consonte os preceptos emanados da Constitución e das leis que lle sexan de aplicación, competencias que foron asumidas polo Decreto 114/1982, do 1 de setembro, e asignadas á Consellería de Cultura, Educación, Formación Profesional e Universidades no seu artigo 2.
No marco destas competencias, a Consellería de Cultura, Educación, Formación Profesional e Universidades ten o propósito de actualizar a cualificación dos cidadáns e das cidadás e persegue, como un dos obxectivos básicos para a formación profesional dar unha resposta puntual e axeitada ás necesidades de formación profesional provenientes do mundo produtivo.
A Lei orgánica 2/2006, do 3 de maio, de educación, establece no seu artigo 39.2 que a formación profesional, no sistema educativo, ten por finalidade preparar o alumnado para a actividade nun campo profesional e facilitar a súa adaptación ás modificacións laborais que se poden producir ao longo da súa vida, contribuír ao seu desenvolvemento persoal e ao exercicio dunha cidadanía democrática e pacífica, e permitir a súa progresión no sistema educativo, no marco da aprendizaxe ao longo da vida. Así mesmo, no artigo 42.1 establece que lles corresponde ás administracións educativas, no ámbito das súas competencias, programar a oferta das ensinanzas de formación profesional.
Por outra banda, a dita lei dispón na alínea 10 do artigo 3 que os ciclos de formación profesional básica serán de oferta obrigatoria e carácter gratuíto.
O Real decreto 1147/2011, do 29 de xullo, polo que se establece a ordenación xeral da formación profesional do sistema educativo, regula no seu artigo 27 os cursos de especialización de formación profesional.
O Decreto 114/2010, do 1 de xullo, polo que se establece a ordenación xeral da formación profesional do sistema educativo de Galicia, establece no capítulo V as vías para a obtención dos títulos de formación profesional e os réximes e as modalidades das ofertas de formación profesional. O artigo 19 recolle que as ofertas de accións formativas de formación profesional irán dirixidas á adquisición e á mellora das competencias e das cualificacións profesionais, promoverán a formación permanente e que se organizarán en ciclos formativos e en cursos para unha maior especialización ou formación específica para determinados colectivos, coa finalidade de que as persoas avancen no seu itinerario de formación profesional, independentemente da súa situación en cada momento.
Neste contexto, a necesidade de manter en todo momento actualizada a oferta educativa dos centros xustifica a súa revisión periódica, de xeito que o alumnado que remate o ensino secundario obrigatorio ou o bacharelato, así como as persoas adultas, posúan unha oferta de formación profesional do sistema educativo diversificada e adaptada ás súas necesidades e ás demandas do mercado laboral.
Os ciclos e cursos de especialización incorporados a esta oferta poderán ser obxecto de cofinanciamento polo Ministerio de Educación e Formación Profesional, e pola Unión Europea-NextGenerationEU, no marco do programa de cooperación territorial «Plan de modernización da formación profesional», destinado ao redimensionamento da oferta de formación profesional, no marco do compoñente 20 «Plan estratéxico de impulso da formación profesional», do Mecanismo de recuperación, transformación e resiliencia.
O Fondo Social Europeo poderá cofinanciar nun 80 % os ciclos formativos de grao medio, no marco do programa operativo FSE Galicia 2014-2020, obxectivo temático OT10, investir na educación, a formación, incluída a formación profesional para o desenvolvemento das capacidades e a aprendizaxe permanente, prioridade de investimento 10.4.
De acordo coas competencias que ten conferidas a Consellería de Cultura, Educación, Formación Profesional e Universidades, por proposta da Dirección Xeral de Centros e Recursos Humanos,
Artigo 1.
Actualización da oferta
1. Actualízase a oferta educativa dos ciclos formativos de grao básico, grao medio e grao superior de formación profesional polo réxime ordinario, por curso completo en modalidade presencial, que se relacionan no anexo I, para o curso 2022/23, en centros públicos da Comunidade Autónoma de Galicia.
2. Actualízase a oferta dos programas formativos de formación profesional básica.
3. Actualízase a oferta de cursos de especialización polo réxime ordinario, en centros públicos da Comunidade Autónoma de Galicia, para o curso académico 2022/23 (anexo II).
Artigo 2.
Número mínimo de solicitudes
1. Requírese un número mínimo de doce solicitudes de matrícula admitidas de primeira opción por cada centro educativo nas cidades da Coruña, Ferrol, Lugo, Ourense, Pontevedra, Santiago de Compostela e Vigo, e de oito solicitudes en cada centro do resto de Galicia, para cada un dos ciclos formativos de grao profesional básico, grao medio e grao superior, no prazo ordinario de presentación de solicitudes.
2. Nos cursos de especialización exíxese un mínimo de doce solicitudes de matrícula admitidas de primeira opción por cada centro educativo no prazo ordinario de presentación de solicitudes.
Un número menor de solicitudes require a autorización expresa da Dirección Xeral de Formación Profesional para pór en funcionamento esta ensinanza e, mentres que non se dispoña desta autorización, non se poderá formalizar ningunha matrícula. A condición do número mínimo de alumnado débeselles comunicar ás persoas interesadas no momento da súa preinscrición.
3. No caso, de ciclos de grao profesional básico, para constituír un grupo do primeiro curso do ciclo formativo contabilizarase o alumnado de 15, 16 e 17 anos feitos no ano de inicio do ciclo formativo.
Artigo 3.
Admisión e matrícula nos cursos de especialización
As instrucións e as datas relativas ao proceso de admisión e matrícula nos cursos de especialización para o curso 2022/23 serán as establecidas no calendario xeral de admisión ás ensinanzas de formación profesional, publicado pola Dirección Xeral de Formación Profesional.
O alumnado admitido por primeira vez nun curso de especialización deberase matricular en todos os módulos que o compoñen.
Artigo 4.
Funcionamento dun segundo grupo
Naqueles centros en que estean autorizados dous grupos do mesmo ciclo, deberán cubrir o total de prazas do primeiro grupo antes de pór en funcionamento o segundo grupo, para o cal será necesario contar co número mínimo de solicitudes segundo se indica no artigo anterior.
Disposición adicional primeira.
Módulo de Formación en centros de traballo
No caso do alumnado que teña pendente de superación unicamente o módulo de Formación en centros de traballo e, de ser o caso, o módulo de Proxecto, entenderase a presentación da solicitude como formalización de matrícula, para os efectos de tramitación dos correspondentes convenios para o desenvolvemento do dito módulo.
Disposición adicional segunda.
Número mínimo de solicitudes
O disposto no artigo 2 desta orde tamén será de aplicación nos centros privados nas ensinanzas de formación profesional concertadas coa Consellería de Cultura, Educación, Formación Profesional e Universidades.
Disposición adicional terceira.
Acceso das persoas con título da ESO
As persoas que teñan simultaneamente o título de graduado en educación secundaria obrigatoria e un título profesional básico accederán ás prazas dos ciclos formativos de grao medio reservadas para as persoas con título profesional básico nos procesos de admisión.
Disposición adicional cuarta.
Cálculo da nota de acceso
Para o cálculo da nota de acceso a ciclos formativos de grao medio de formación profesional empregarase o establecido no parágrafo primeiro do punto 3 do artigo 22 da Orde do 15 de xuño de 2016 pola que se regula o procedemento de admisión do alumnado nos centros docentes sostidos con fondos públicos para impartir ciclos formativos de formación profesional de grao medio e de grao superior en réxime ordinario e para as persoas adultas.
Disposición derradeira primeira.
Desenvolvemento normativo
Autorízanse a Dirección Xeral de Formación Profesional, a Dirección Xeral de Centros e Recursos Humanos, e a Secretaría Xeral Técnica para adoptaren todas as medidas e os actos necesarios para a aplicación desta orde.
Disposición derradeira segunda.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 7 de xuño de 2022
A Coruña.
Lugo.
Ourense.
Pontevedra.
A Coruña.
Lugo.
Ourense.
Pontevedra.